টানা বর্ষণে বিপর্যস্ত জম্মু-কাশ্মীর, কাঠুয়ায় ভেঙে পড়ল সেতু

ওয়েব ডেস্ক: টানা ভারী বর্ষণে বিপর্যস্ত জম্মু ও কাশ্মীর (Jammu & Kashmir)। প্রবল বৃষ্টির ফলে উপচে পড়েছে নদী-নালা, বহু এলাকায় জল জমে গিয়েছে। এর মধ্যেই কাঠুয়া (Katua) জেলায় ভেঙে পড়ল একটি গুরুত্বপূর্ণ সেতু। ফলে জম্মু–পঠানকোট জাতীয় সড়কে যান চলাচল সম্পূর্ণ বন্ধ হয়ে যায়। একইসঙ্গে ধারাবাহিক ভূমিধসে (Landslide) একাধিক সড়ক অবরুদ্ধ হয়ে পড়েছে।

আবহাওয়া দফতরের তথ্য অনুযায়ী, মাত্র ২৪ ঘণ্টায় জম্মুতে ১৯০.৪ মিমি বৃষ্টিপাত রেকর্ড হয়েছে। এটি আগস্ট মাসে গত এক শতাব্দীর মধ্যে দ্বিতীয় সর্বোচ্চ বৃষ্টিপাত। বন্যার জেরে অন্তত ছয়টি গাড়ি ভেসে গিয়েছে বলে জানিয়েছে স্থানীয় প্রশাসন।

আরও পড়ুন: জম্মু ও কাশ্মীরে JEI-সংযুক্ত স্কুলগুলোর নিয়ন্ত্রণ নিল সরকার

প্রশাসনের পক্ষ থেকে জানানো হয়েছে, ধসে পড়া সেতুর পাশের আরও একটি সেতুও ঝুঁকিপূর্ণ অবস্থায় রয়েছে। তাই আপাতত উভয় সেতুতেই যান চলাচল বন্ধ রাখা হয়েছে এবং বিশেষজ্ঞ ইঞ্জিনিয়ারদের মাধ্যমে পরীক্ষা-নিরীক্ষার পরেই পরবর্তী সিদ্ধান্ত নেওয়া হবে।

প্রবল বর্ষণে শুধু কাঠুয়া নয়, কিশ্তওয়ার সহ আরও কয়েকটি পাহাড়ি অঞ্চলেও বড় ধরনের ধস নেমেছে। কয়েক বছর আগে একই এলাকায় মাটিধসে বহু মানুষের মৃত্যু হয়েছিল। ফলে ফের এমন পরিস্থিতি তৈরি হওয়ায় আতঙ্ক ছড়িয়ে পড়েছে স্থানীয়দের মধ্যে।

প্রশাসনের আশ্বাস, ক্ষতিগ্রস্ত এলাকায় উদ্ধার ও ত্রাণকাজ চালানো হচ্ছে, এবং যেসব রাস্তা ও সেতু ক্ষতিগ্রস্ত হয়েছে সেগুলো দ্রুত মেরামতের ব্যবস্থা করা হবে।